Дата: 15.01.2021

Группа 20- ИС и П-1дк

Наименование дисциплины: Чеченский язык

Тема Нохчийн маттахь дош кхолларх а, дешнийн форманех кхетам балар

Х1окху урокехь дошкхолладаларх а, орфографех а лаьцна дуьйцур ду.  
ОРФОГРАФИ (грекийн дош ду «орфо» – нийса бохург ду, графо – яздо бохург ду).  
Нийсаяздар боху маь1на ду оцу дешан.  
**Муьлхха а дош нийса ала а деза, нийса яздан а деза.**  
**Дешнийн  нийсаяздаран бакъонаш  1амош долчу  меттан 1илманан декъах  орфографи олу.**  
Дешан х1оттам а, кхолладаларан некъаш а 1амочу меттан 1илманан декъах дошкхолладалар олу.     
Масала:  
Хьеха,  хьеха+р,  хьеха+р+хо, д1а+хьеха+р.   
Х1ара дешнаш кхолладелла хьеха бохучу дашна т1е суффиксаш  –р, -хо, дешхьалхе д1а- кхетарца.    
Х1окху дешнийн лексически маь1на тайп-тайпана ду. Х1ора дош а шен маь1на долуш ду. Церан кхолладалар  ду суффиксийн а, дешхьалхенан а г1оьнца. Ткъа вайна ма-хаъара, дешхьалхе а, суффикс а керла дошкхолларан г1ирс бу. Уьш дешдакъош хиларе терра, дешнашца цхьаьна яздо.     
Х1инца  легор ду вай  хьехархо  боху дош:  
Ц1. хьехархо  
Дл. хьехархо**чун**  
Л.  хьехархо**чунна**  
Др. хьехархо**чо**  
К.  хьехархо**чуьнца**  
Х.  хьехархо**чух**  
М. хьехархо**чуьнга**  
Дс. хьехархо**чул**  
Кхузахь вай хьехархо дош легийна. Вайна ма-гарра, оцу дешан  тайп-тайпана чаккхенаш  ю.   
Чаккхе – иза дешан хийцалуш долу дакъа ду. Цо керла дош ца кхуллу (дешан маь1на ца хуьйцу), амма дешан тайп-тайпана кепаш кхуллу.   
Х1инца, предложенеш д1а а йоьшуш, билгалдаьхна дешнаш муьлхачу  дожаршкахь ду хьовса:  
Чуьрабаьлла бекачу горгалино юкъахдехира берийн ловзарш.  
Бедаршна т1ера ченаш д1а а яьхна, чубахара дешархой.  
Мелачу мохо лестадора диттийн г1аш     
Предложенешкахь билгалдаьхна дешнаш х1окху дожаршкахь нисло:  
(Стен?) горгалино – Дийриг дожарехь   
(Х1ун?)  ловзарш – Ц1ерниг     
(Стенна?)  бедаршна – Лург  
(Муьлш?)  дешархой- Ц1ерниг  
(Стен?) мохо – Дийриг  
(Х1ун?) ченаш – Ц1ерниг  
(Х1ун?) г1аш – Ц1ерниг  
Х1инца, вай тахана дийцинчух шу муха кхетта а хьовсуш, цхьа т1едиллар кхочушдийр ду:   
Цкъа хьалха яздан бохучу дашах керла дешнаш кхолла, цул т1аьхьа легаде йоза боху дош.  
Яздан  бохучу дашах иштта керла дешнаш кхоллало:              
Яздан  яздар, яздархо, д1аяздар.     
Йоза боху дош иштта легийна хила деза:  
Ц1. йоза  
Дл. йозанан  
Л.   йозана  
Др. йозано  
К.   йозанца  
Х.   йозанах  
М.   йозане  
Дс.  йозанал  
Яздан бохучу дашах суффиксийн а, дешхьалхенан а г1оьнца керла дешнаш кхоьллина.  
Йоза бохучу дешан дожаршкахь хийцалун дакъа чаккхе ю, кхузахь дешан тай-тайпана кепаш кхоллаелла.  
Шайн дагахь латто деза аша:   
**1. Дешан чаккхе хийцалуш, хийцало дешан грамматически кеп.  
2. Дош кхоллалуш, хийцало цуьнан лексически маь1на.**

Преподаватель \_\_\_\_\_\_\_\_\_\_\_\_\_\_\_\_Салихова Л.А.